text: Lastbilchauffør død i soloulykke 
  06 august 2013 kl. 04.57
  En 50-årig lastbilchauffør har mistet livet i en soloulykke på motorvejen ved Tørring vest for Vejle. Manden mistede herredømmet, da det ene dæk eksploderede.
  En 50-årig mand er tirsdag aften omkommet i en soloulykke, hvor han mistede herredømmet over sin lastbil og endte på en mark ved Tørring.
  Chaufføren kom kørende i østlig retning på Midtjyske Motorvej ved Tørring kort før kl. 18.30, da hans ene fordæk eksploderede, fortæller vagtchef ved Sydøstjyllands Politi Jørn Lindhardt.
  - Da dækket eksploderer, mister han herredømmet over hele vogntoget, der lander på en mark. Han var død på stedet, lyder det fra vagtchefen.
  Ingen andre køretøjer var ifølge politiet involveret i ulykken.
  